Alt for Norge (illegal avis, NKP)

Alt for Norge var en av de illegale avisene som ble utgitt under den tyske okkupasjonen av Norge under andre verdenskrig.

Alt for Norge presenterte seg som «organ for den nasjonale front» og ble utgitt av «sentralkomiteen for det Kommunistiske parti». Avisen ble utgitt i 1944 og 1945, av Norges Kommunistiske Parti, NKP. Den utkom i 1944 hver 14. dag, og var en liten 4-siders trykksak i boktrykk. Opplaget svingte mellom 10 000 og 30 000, og siden de illegale avisene sirkulerte innebar dette trolig en leserkrets på mer enn hundre tusen.

Avisen var et talerør for den aktive motstandskampen, med slagord som «Organisert utryddelseskrig mot angiverne er folkets krav!» og oppfordringer til konkrete aksjoner: «Patrioter! Slutt lag i grupper på 3 mann, skaff dere håndvåpen, og slutt dere til den organiserte utryddelseskrigen mot Gestapo! Skyt ned angiverne hvor de treffes!»

Alt for Norge hadde også front mot de britiske styrkene, når disse angrep kommunistledet motstandsbevegelse i andre land: «Alarm: Engelskmennene har åpnet ild mot motstandsbevegelsen i Grekenland. Delvis det samme i Belgia. Dette er et alarmsignal for oss alle! Protester mot englendernes framferd hvor du kan!»

NKP i Bergen-området utga i 1942 en illegal avis med samme navn.

Referanser
Alt for Norge. Organ for den nasjonale front. 1944 - 1945, 200 eks. innbundet utgave, juni 1948. Norsk Forlag Ny Dag
Torgrim Titlestad: Peder Furubotn i kamp, i krig 1942-1945, Gyldendal Norsk Forlag (1977) ISBN 82-05-09295-8
Alt for Norge. nr. 18. oktober 1944
Alt for Norge. nr. 25. desember 1944
Alt for Norge. nr. 23. desember 1944

Kategori:Illegale aviser
Kategori:Norges Kommunistiske Parti
Kategori:Aviser etablert i 1944
Kategori:Aviser nedlagt i 1945
Kategori:Kommunisme i Norge
Kategori:Kommunistiske publikasjoner